title: 2011/213/ΕΕ: Απόφαση του Συμβουλίου, της 9ης Μαρτίου 2011 , για τη σύναψη της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης της Ιαπωνίας#Συμφωνία μεταξύ της Ευρωπαϊκής Κοινότητας και της κυβέρνησης της Ιαπωνίας σχετικά με την επιστημονική και τεχνολογική συνεργασία

text:
               6.4.2011

               EL

               Επίσημη Εφημερίδα της Ευρωπαϊκής Ένωσης

               L 90/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 9ης Μαρτίου 2011
   για τη σύναψη της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης της Ιαπωνίας
   (2011/213/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 186 σε συνδυασμό με το άρθρο 218 παράγραφος 6 στοιχείο α) σημείο v),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Η Επιτροπή διαπραγματεύτηκε, εξ ονόματος της Ευρωπαϊκής Ένωσης, συμφωνία επιστημονικής και τεχνολογικής συνεργασίας με την κυβέρνηση της Ιαπωνίας.

               (2)

               Η εν λόγω συμφωνία υπογράφτηκε από τους εκπροσώπους των μερών στις 30 Νοεμβρίου 2009 στις Βρυξέλλες, με την επιφύλαξη της σύναψής της σε μεταγενέστερη ημερομηνία.

               (3)

               Ως συνέπεια της έναρξης ισχύος της συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα.

               (4)

               Η συμφωνία πρέπει να συναφθεί εξ ονόματος της Ένωσης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Με την παρούσα εγκρίνεται εκ μέρους της Ένωσης η συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης της Ιαπωνίας.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Η Επιτροπή καθορίζει τη θέση που θα λαμβάνει η Ένωση, στο πλαίσιο της μεικτής επιτροπής που συστήνεται δυνάμει του άρθρου 6 παράγραφος 1 της συμφωνίας, ως προς τις τροποποιήσεις που επέρχονται στη συμφωνία σύμφωνα με το άρθρο 13 παράγραφος 5 της συμφωνίας.
   Άρθρο 3
   Ο πρόεδρος του Συμβουλίου πρέπει να προβεί, εξ ονόματος της Ένωσης, στην κοινοποίηση που προβλέπεται στο άρθρο 13 παράγραφος 1 της συμφωνίας και στην ακόλουθη κοινοποίηση προς την κυβέρνηση της Ιαπωνίας:

      «Συνεπεία της έναρξης ισχύος της συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα και από την ημερομηνία αυτήν ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Συνεπώς, οι αναφορές στην “Ευρωπαϊκή Κοινότητα” στο κείμενο της συμφωνίας νοούνται, ανάλογα με την περίπτωση, ως αναφορές στην “Ευρωπαϊκή Ένωση”.»

   Άρθρο 4
   Η παρούσα απόφαση αρχίζει να ισχύει την ημέρα της δημοσίευσής της.

      Βρυξέλλες, 9 Μαρτίου 2011.

            Για το Συμβούλιο

            Ο Πρόεδρος

         CSÉFALVAY Z.

      ΣΥΜΦΩΝΊΑ
      μεταξύ της Ευρωπαϊκής Κοινότητας και της κυβέρνησης της Ιαπωνίας σχετικά με την επιστημονική και τεχνολογική συνεργασία
      Η ΕΥΡΩΠΑΪΚΗ ΚΟΙΝΟΤΗΤΑ (εφεξής «η Κοινότητα»)
      και
      Η ΚΥΒΕΡΝΗΣΗ ΤΗΣ ΙΑΠΩΝΙΑΣ,
      ΕΠΙΘΥΜΩΝΤΑΣ να προάγουν περαιτέρω τις στενές και φιλικές σχέσεις που υφίστανται μεταξύ της Ιαπωνίας και της Κοινότητας, και αναγνωρίζοντας την ταχεία εξέλιξη των επιστημονικών γνώσεων και τη θετική συμβολή τους στην προώθηση της διμερούς και της διεθνούς συνεργασίας·
      ΕΠΙΘΥΜΩΝΤΑΣ να διευρύνουν το πεδίο επιστημονικής και τεχνολογικής συνεργασίας σε ορισμένους τομείς κοινού ενδιαφέροντος, μέσω της ανάπτυξης γόνιμης εταιρικής σχέσης για ειρηνικούς σκοπούς και προς αμοιβαίο όφελος·
      ΠΙΣΤΕΥΟΝΤΑΣ ότι η συνεργασία αυτή και η εφαρμογή των αποτελεσμάτων της θα συμβάλλουν στην οικονομική και κοινωνική ανάπτυξη της Ιαπωνίας και της Κοινότητας·
      ΕΠΙΘΥΜΩΝΤΑΣ να καθιερώσουν ένα επίσημο πλαίσιο για τη διεξαγωγή των γενικών δραστηριοτήτων συνεργασίας, το οποίο θα ενισχύσει την επιστημονική και τεχνολογική συνεργασία μεταξύ των μερών·
      ΣΥΜΦΩΝΗΣΑΝ ΤΑ ΑΚΟΛΟΥΘΑ:
      Άρθρο 1
      1.   Τα μέρη ενθαρρύνουν, αναπτύσσουν και διευκολύνουν τις δραστηριότητες συνεργασίας που αναλαμβάνονται βάσει της παρούσας συμφωνίας στους τομείς της επιστήμης και της τεχνολογίας για ειρηνικούς σκοπούς.
      2.   Οι δραστηριότητες συνεργασίας που αναλαμβάνονται βάσει της παρούσας συμφωνίας διεξάγονται σύμφωνα με τις ακόλουθες αρχές:

                  α)

                  αμοιβαιότητα και ισοτιμία στις συνεισφορές και τα οφέλη·

                  β)

                  αμοιβαία πρόσβαση στα προγράμματα, έργα και εγκαταστάσεις έρευνας και ανάπτυξης για τους επισκέπτες ερευνητές·

                  γ)

                  έγκαιρη ανταλλαγή πληροφοριών που ενδέχεται να επηρεάσουν τις δραστηριότητες συνεργασίας στο πλαίσιο της παρούσας συμφωνίας·

                  δ)

                  προώθηση μιας γνωσιοκεντρικής κοινωνίας προς όφελος της οικονομικής και κοινωνικής ανάπτυξης της Ιαπωνίας και της Κοινότητας.

            Άρθρο 2
      1.   Οι δραστηριότητες συνεργασίας στο πλαίσιο της παρούσας συμφωνίας συνίστανται σε δραστηριότητες άμεσης και έμμεσης συνεργασίας.
      2.   Για τους σκοπούς της παρούσας συμφωνίας, νοούνται ως:

            α)
            «τα μέρη»: η κυβέρνηση της Ιαπωνίας και η Κοινότητα·

            β)
            «δραστηριότητες άμεσης συνεργασίας»: οι δραστηριότητες συνεργασίας μεταξύ των μερών ή των οικείων υπηρεσιών·

            γ)
            «δραστηριότητες έμμεσης συνεργασίας»: οι δραστηριότητες συνεργασίας μεταξύ προσώπων της Ιαπωνίας και της Κοινότητας, οι οποίες υλοποιούνται στο πλαίσιο προγραμμάτων και έργων έρευνας και ανάπτυξης·

            δ)
            «προγράμματα και έργα έρευνας και ανάπτυξης»: το πρόγραμμα-πλαίσιο έρευνας και τεχνολογικής ανάπτυξης που διαχειρίζεται η Κοινότητα ή τα προγράμματα και έργα έρευνας και ανάπτυξης που υπάγονται στο σύστημα ανταγωνιστικής χρηματοδότησης και τα οποία διαχειρίζονται η κυβέρνηση της Ιαπωνίας, οι υπηρεσίες της ή επίσημα ιδρύματα·

            ε)
            «πρόσωπα»:

                  i)

                  όσον αφορά την Ιαπωνία, οι υπήκοοι της Ιαπωνίας ή τα νομικά πρόσωπα που έχουν συσταθεί σύμφωνα με το εθνικό δίκαιο της Ιαπωνίας και

                  ii)

                  όσον αφορά την Κοινότητα, οι υπήκοοι των κρατών μελών της Κοινότητας ή τα νομικά πρόσωπα που έχουν συσταθεί σύμφωνα με το εθνικό δίκαιο των κρατών μελών της Κοινότητας ή σύμφωνα με το κοινοτικό δίκαιο·

            στ)
            «υπηρεσίες»:

                  i)

                  όσον αφορά την Ιαπωνία, οι κυβερνητικές υπηρεσίες της Ιαπωνίας και

                  ii)

                  όσον αφορά την Κοινότητα, η Ευρωπαϊκή Επιτροπή·

            ζ)
            «επίσημα ιδρύματα»: τα επίσημα ιδρύματα, οι προϋπολογισμοί και τα επιχειρησιακά σχέδια των οποίων εγκρίνονται από τους αρμόδιους υπουργούς της κυβέρνησης της Ιαπωνίας και τα προγράμματα και έργα έρευνας και ανάπτυξης που υπάγονται στο σύστημα ανταγωνιστικής χρηματοδότησης περιλαμβάνονται, με τη συναίνεσή τους, στα προγράμματα και έργα δραστηριοτήτων έμμεσης συνεργασίας·

            η)
            ο όρος «διανοητική ιδιοκτησία» έχει την έννοια που ορίζεται στο άρθρο 2 της σύμβασης για την ίδρυση του Παγκόσμιου Οργανισμού Διανοητικής Ιδιοκτησίας, η οποία υπεγράφη στη Στοκχόλμη στις 14 Ιουλίου 1967.
      Άρθρο 3
      1.   Οι δραστηριότητες άμεσης συνεργασίας μπορούν να λαμβάνουν τις εξής μορφές:

                  α)

                  συνεδριάσεις διαφόρων ειδών, όπως συνεδριάσεις εμπειρογνωμόνων, με σκοπό την εξέταση και ανταλλαγή πληροφοριών επί επιστημονικών και τεχνολογικών πτυχών θεμάτων γενικού ή ειδικού χαρακτήρα, καθώς και τον προσδιορισμό των προγραμμάτων και έργων έρευνας και ανάπτυξης που είναι δυνατό να αναληφθούν επωφελώς στο πλαίσιο συνεργασίας·

                  β)

                  ανταλλαγή πληροφοριών σχετικά με τις δραστηριότητες, τις πολιτικές, τις πρακτικές, καθώς και τις νομοθετικές και κανονιστικές διατάξεις που αφορούν την έρευνα και την ανάπτυξη·

                  γ)

                  επισκέψεις και ανταλλαγές επιστημόνων, τεχνικού προσωπικού ή άλλων εμπειρογνωμόνων σε θέματα γενικού ή ειδικού χαρακτήρα·

                  δ)

                  διεξαγωγή οποιασδήποτε άλλης μορφής δραστηριοτήτων συνεργασίας η οποία μπορεί να προσδιορισθεί, να προταθεί και να αποφασιστεί από τη μεικτή επιτροπή επιστημονικής και τεχνολογικής συνεργασίας που αναφέρεται στο άρθρο 6 της παρούσας συμφωνίας.

            2.   Για τον σκοπό της ανάπτυξης των δραστηριοτήτων έμμεσης συνεργασίας, οποιοδήποτε πρόσωπο ενός μέρους μπορεί να συμμετάσχει σε προγράμματα και έργα έρευνας και ανάπτυξης που εκτελούνται από το έτερο μέρος, τις υπηρεσίες ή τα επίσημα ιδρύματα αυτού, σύμφωνα με τις νομοθετικές και κανονιστικές διατάξεις του ετέρου μέρους και με την επιφύλαξη των διατάξεων των παραρτημάτων Ι και ΙΙ της παρούσας συμφωνίας.
      Άρθρο 4
      Οι λεπτομέρειες και διαδικασίες για κάθε δραστηριότητα συνεργασίας στο πλαίσιο της παρούσας συμφωνίας μπορούν να αποφασίζονται μεταξύ των μερών, των υπηρεσιών ή των επίσημων ιδρυμάτων τους που συμμετέχουν στη συγκεκριμένη δραστηριότητα συνεργασίας.
      Άρθρο 5
      Κάθε μέρος ή οι υπηρεσίες του μπορούν να επιτρέπουν, κατά περίπτωση, με τη συναίνεση του άλλου μέρους ή των υπηρεσιών του, τη συμμετοχή ερευνητών και οργανισμών από οποιοδήποτε τμήμα της ερευνητικής κοινότητας, συμπεριλαμβανομένου του ιδιωτικού τομέα, στις δραστηριότητες άμεσης συνεργασίας βάσει της παρούσας συμφωνίας.
      Άρθρο 6
      1.   Για τον σκοπό της αποτελεσματικής εφαρμογής της παρούσας συμφωνίας, τα μέρη συγκροτούν μεικτή επιτροπή επιστημονικής και τεχνολογικής συνεργασίας (εφεξής καλούμενη «μεικτή επιτροπή»). Η μεικτή επιτροπή συμπροεδρεύεται από υπαλλήλους του Υπουργείου Εξωτερικών της Ιαπωνίας και της Ευρωπαϊκής Επιτροπής.
      2.   Τα καθήκοντα της μεικτής επιτροπής είναι τα εξής:

                  α)

                  ανταλλαγή πληροφοριών και απόψεων επί ζητημάτων επιστημονικής και τεχνολογικής πολιτικής·

                  β)

                  προσδιορισμός των δραστηριοτήτων συνεργασίας στο πλαίσιο της παρούσας συμφωνίας, υποβολή των σχετικών προτάσεων και λήψη αποφάσεων·

                  γ)

                  επισκόπηση και εξέταση των αποτελεσμάτων των δραστηριοτήτων συνεργασίας βάσει της παρούσας συμφωνίας·

                  δ)

                  παροχή συμβουλών και ενθάρρυνσης στα μέρη σε σχέση με την εφαρμογή της παρούσας συμφωνίας·

                  ε)

                  τακτική επανεξέταση της αμοιβαίας πρόσβασης στα προγράμματα και έργα έρευνας και ανάπτυξης και των ρυθμίσεων για τους επισκέπτες ερευνητές και εξέταση συγκεκριμένων μέτρων για τη βελτίωση της εν λόγω πρόσβασης και για τη διασφάλιση της ουσιαστικής εφαρμογής της αρχής της αμοιβαιότητας που αναφέρεται στο άρθρο 1 της παρούσας συμφωνίας.

            3.   Οι αποφάσεις της μεικτής επιτροπής λαμβάνονται με κοινή συναίνεση.
      4.   Η μεικτή επιτροπή συνεδριάζει σε ημερομηνίες που συμφωνούνται από κοινού, κατά προτίμηση τουλάχιστον ανά διετία.
      5.   Η κυβέρνηση της Ιαπωνίας και η Κοινότητα φιλοξενούν εκ περιτροπής τη συνεδρίαση της μεικτής επιτροπής, εκτός εάν συμφωνηθεί άλλως.
      6.   Για τη συνεδρίαση της μεικτής επιτροπής, τα οδοιπορικά και τα έξοδα διαμονής των συμμετεχόντων βαρύνουν το μέρος που εκπροσωπούν. Οι λοιπές δαπάνες που συνδέονται με τη συνεδρίαση της μεικτής επιτροπής βαρύνουν το μέρος υποδοχής.
      7.   Η μεικτή επιτροπή καταρτίζει τον εσωτερικό κανονισμό της.
      8.   Η μεικτή επιτροπή μπορεί να λαμβάνει αποφάσεις διά της διπλωματικής οδού, κατά τα διαστήματα που δεν συνεδριάζει.
      Άρθρο 7
      Η εφαρμογή της παρούσας συμφωνίας εξαρτάται από τη διαθεσιμότητα των σχετικών πιστώσεων και υπόκειται στις εφαρμοστέες νομοθετικές και κανονιστικές διατάξεις εκάστου μέρους.
      Άρθρο 8
      1.   Οιοδήποτε από τα μέρη μπορεί να θέτει στη διάθεση του κοινού, με τους συνήθεις μηχανισμούς και σύμφωνα με τις συνήθεις διαδικασίες των υπηρεσιών που συμμετέχουν, τις μη υποκείμενες σε δικαιώματα ιδιοκτησίας επιστημονικές και τεχνολογικές πληροφορίες που προκύπτουν από δραστηριότητες άμεσης συνεργασίας.
      2.   Τα δικαιώματα διανοητικής ιδιοκτησίας και οι ακοινολόγητες πληροφορίες που προκύπτουν από τις δραστηριότητες συνεργασίας βάσει της παρούσας συμφωνίας, εισάγονται κατά τη διάρκειά τους ή αποκτώνται μέσω αυτών, αντιμετωπίζονται σύμφωνα με τις διατάξεις του παραρτήματος II της παρούσας συμφωνίας.
      Άρθρο 9
      Κάθε μέρος καταβάλλει κάθε δυνατή προσπάθεια, στο πλαίσιο των οικείων νομοθετικών και κανονιστικών διατάξεων, να παραχωρεί στα πρόσωπα που διεξάγουν τις δραστηριότητες συνεργασίας βάσει της παρούσας συμφωνίας, κάθε δυνατό μέσο ώστε να διευκολύνεται η ελεύθερη διακίνηση και διαμονή των ερευνητών που συμμετέχουν σε αυτές τις δραστηριότητες συνεργασίας, καθώς και η είσοδος στο έδαφός του και η έξοδος από αυτό, υλικών, δεδομένων ή εξοπλισμού προοριζόμενων να χρησιμοποιηθούν στις εν λόγω δραστηριότητες συνεργασίας.
      Άρθρο 10
      Οι διατάξεις της παρούσας συμφωνίας δεν θίγουν τα δικαιώματα και τις υποχρεώσεις που απορρέουν από υφιστάμενες και μελλοντικές συμφωνίες συνεργασίας μεταξύ των μερών ή μεταξύ της κυβέρνησης της Ιαπωνίας και της κυβέρνησης οιουδήποτε κράτους μέλους της Κοινότητας.
      Άρθρο 11
      Όλα τα ζητήματα ή οι διαφορές που σχετίζονται με την ερμηνεία ή την εφαρμογή της παρούσας συμφωνίας διευθετούνται μέσω αμοιβαίων διαβουλεύσεων μεταξύ των μερών.
      Άρθρο 12
      Τα παραρτήματα I και ΙΙ της παρούσας συμφωνίας αποτελούν αναπόσπαστο μέρος της παρούσας συμφωνίας.
      Άρθρο 13
      1.   Η παρούσα συμφωνία αρχίζει να ισχύει από την ημερομηνία ανταλλαγής διπλωματικών διακοινώσεων μεταξύ των μερών, με τις οποίες αλληλοενημερώνονται ότι έχουν περατωθεί οι αναγκαίες για την έναρξη ισχύος της παρούσας συμφωνίας εσωτερικές διαδικασίες τους.
      2.   Η παρούσα συμφωνία παραμένει σε ισχύ για περίοδο πέντε ετών και εξακολουθεί να ισχύει και μετά την παρέλευση της περιόδου αυτής, εκτός εάν καταγγελθεί από οποιοδήποτε μέρος κατά τη λήξη της αρχικής πενταετούς περιόδου ή οποιαδήποτε στιγμή μετέπειτα, με κοινοποίηση στο άλλο μέρος έγγραφης προειδοποίησης προ έξι μηνών τουλάχιστον για την πρόθεσή του να καταγγείλει την παρούσα συμφωνία.
      3.   Η καταγγελία της παρούσας συμφωνίας δεν θίγει τη διεξαγωγή των δραστηριοτήτων συνεργασίας που έχουν αναληφθεί βάσει της παρούσας συμφωνίας και δεν έχουν ολοκληρωθεί κατά τον χρόνο της καταγγελίας της ούτε τα τυχόν συγκεκριμένα δικαιώματα και υποχρεώσεις που έχουν προκύψει δυνάμει του παραρτήματος II της παρούσας συμφωνίας.
      4.   Κάθε μέρος μπορεί να αξιολογεί, ανά πενταετία, τον αντίκτυπο της παρούσας συμφωνίας και τις δραστηριότητες που διεξάγονται βάσει αυτής και ενημερώνει το άλλο μέρος σχετικά με τα αποτελέσματα της αξιολόγησης. Κάθε μέρος καταβάλλει κάθε δυνατή προσπάθεια ώστε να διευκολύνει την αξιολόγηση που διενεργεί το άλλο μέρος.
      5.   Η παρούσα συμφωνία μπορεί να τροποποιηθεί κατόπιν κοινής συμφωνίας των μερών μέσω της ανταλλαγής διπλωματικών διακοινώσεων. Οι τροποποιήσεις τίθενται σε ισχύ υπό τους όρους που αναφέρονται στην παράγραφο 1, εκτός εάν συμφωνηθεί άλλως.
      Η παρούσα συμφωνία και τα παραρτήματα I και II της παρούσας συμφωνίας συντάσσονται σε δύο πρωτότυπα σε κάθε μία από τις ακόλουθες γλώσσες : αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβένικη, σουηδική, τσεχική, φινλανδική και ιαπωνική γλώσσα. Καθένα από τα εν λόγω κείμενα είναι εξίσου αυθεντικό. Σε περίπτωση διχογνωμίας ως προς την ερμηνεία, το αγγλικό και το ιαπωνικό κείμενο υπερισχύουν των λοιπών γλωσσικών κειμένων.

         ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες, δεόντως εξουσιοδοτημένοι προς τούτο από την Ευρωπαϊκή Κοινότητα και την κυβέρνηση της Ιαπωνίας, αντιστοίχως, υπέγραψαν την παρούσα συμφωνία.
         Έγινε στις Βρυξέλλες, στις τριάντα Νοεμβρίου 2009.

               Για την Ευρωπαϊκή Κοινότητα

               Για την Κυβέρνηση της Ιαπωνίας

         ΠΑΡΑΡΤΗΜΑ I

            ΟΡΟΙ ΚΑΙ ΠΡΟΫΠΟΘΕΣΕΙΣ ΣΥΜΜΕΤΟΧΗΣ ΠΡΟΣΩΠΩΝ ΣΕ ΠΡΟΓΡΑΜΜΑΤΑ ΚΑΙ ΕΡΓΑ ΕΡΕΥΝΑΣ ΚΑΙ ΑΝΑΠΤΥΞΗΣ

                     I.

                     Εάν, στο πλαίσιο της παρούσας συμφωνίας, ένα μέρος, οι υπηρεσίες ή τα επίσημα ιδρύματά του συνάψουν σύμβαση με πρόσωπο από το άλλο μέρος για την υλοποίηση προγραμμάτων και έργων έρευνας και ανάπτυξης, το άλλο μέρος, εφόσον του ζητηθεί, καταβάλλει προσπάθειες ώστε να παράσχει κάθε εύλογη και εφικτή βοήθεια που τυχόν είναι αναγκαία ή χρήσιμη στο πρώτο μέρος, τις υπηρεσίες ή τα επίσημα ιδρύματά του για τη διευκόλυνση της ομαλής εκτέλεσης της εν λόγω σύμβασης.

                     II.

                     Πρόσωπα της Ιαπωνίας μπορούν να συμμετέχουν στο πρόγραμμα-πλαίσιο έρευνας και τεχνολογικής ανάπτυξης που διαχειρίζεται η Κοινότητα. Η εν λόγω συμμετοχή προσώπων της Ιαπωνίας γίνεται σύμφωνα με τους κανόνες συμμετοχής, διάδοσης των αποτελεσμάτων και υλοποίησης του προγράμματος-πλαισίου.

                     III.

                     Πρόσωπα της Κοινότητας μπορούν να συμμετέχουν σε προγράμματα και έργα έρευνας και ανάπτυξης που υπάγονται στο σύστημα ανταγωνιστικής χρηματοδότησης και τα οποία διαχειρίζονται η κυβέρνηση της Ιαπωνίας, οι υπηρεσίες ή τα επίσημα ιδρύματά της, σε επιστημονικά και τεχνολογικά πεδία παρόμοια με εκείνα του προγράμματος-πλαισίου έρευνας και τεχνολογικής ανάπτυξης. Η εν λόγω συμμετοχή προσώπων της Κοινότητας γίνεται σύμφωνα με τις νομοθετικές και κανονιστικές διατάξεις της Ιαπωνίας και τους αντίστοιχους κανόνες συμμετοχής, διάδοσης των αποτελεσμάτων και υλοποίησης του συγκεκριμένου προγράμματος ή έργου.

         ΠΑΡΑΡΤΗΜΑ II

            ΔΙΚΑΙΩΜΑΤΑ ΔΙΑΝΟΗΤΙΚΗΣ ΙΔΙΟΚΤΗΣΙΑΣ ΚΑΙ ΑΚΟΙΝΟΛΟΓΗΤΕΣ ΠΛΗΡΟΦΟΡΙΕΣ

         I.   Δικαιώματα διανοητικής ιδιοκτησίας των μερών στο πλαίσιο δραστηριοτήτων άμεσης συνεργασίας

                     1.

                     Στα δικαιώματα διανοητικής ιδιοκτησίας, εξαιρουμένων των δικαιωμάτων δημιουργού και των συγγενικών δικαιωμάτων που αναφέρονται στην παράγραφο 3, τα οποία προκύπτουν από δραστηριότητες άμεσης συνεργασίας, εφαρμόζονται οι ακόλουθοι κανόνες:

                                 α)

                                 τα δικαιώματα διανοητικής ιδιοκτησίας ανήκουν στο μέρος ή τις υπηρεσίες του που παράγουν τη διανοητική ιδιοκτησία. Σε περίπτωση που η διανοητική ιδιοκτησία έχει παραχθεί από κοινού, τα μέρη ή οι υπηρεσίες τους διαβουλεύονται με στόχο να συμφωνήσουν σχετικά με το υποκείμενο ή την κατανομή των δικαιωμάτων διανοητικής ιδιοκτησίας, λαμβάνοντας υπόψη την αντίστοιχη συμβολή των μερών ή των υπηρεσιών τους στις εργασίες·

                                 β)

                                 το μέρος ή οι υπηρεσίες του, στα οποία ανήκουν τα δικαιώματα διανοητικής ιδιοκτησίας, παραχωρούν άδεια χρήσης των δικαιωμάτων αυτών στο άλλο μέρος ή τις υπηρεσίες του για τη διεξαγωγή κάθε δραστηριότητας άμεσης συνεργασίας, εάν αυτό είναι αναγκαίο για να μπορέσουν το άλλο μέρος ή οι υπηρεσίες του να εκτελέσουν τις εργασίες τους για το συγκεκριμένο έργο βάσει της παρούσας συμφωνίας. Σε περίπτωση διπλωμάτων ευρεσιτεχνίας και υποδειγμάτων χρησιμότητας, η άδεια αυτή χορηγείται ατελώς. Η χορήγηση άδειας χρήσης δικαιωμάτων διανοητικής ιδιοκτησίας βάσει του παρόντος στοιχείου διέπεται από τις εφαρμοστέες νομοθετικές και κανονιστικές διατάξεις καθενός από τα μέρη και από τους όρους που συμφωνούνται μεταξύ των μερών ή των υπηρεσιών τους πριν από την έναρξη του έργου.

                     2.

                     Το μέρος ή οι υπηρεσίες του, στα οποία ανήκουν τα δικαιώματα διανοητικής ιδιοκτησίας που εισάγονται κατά τη διάρκεια των δραστηριοτήτων άμεσης συνεργασίας, παραχωρούν άδεια χρήσης των δικαιωμάτων αυτών στο άλλο μέρος ή τις υπηρεσίες του για τη διεξαγωγή κάθε δραστηριότητας άμεσης συνεργασίας, εάν αυτό είναι αναγκαίο για να μπορέσουν το άλλο μέρος ή οι υπηρεσίες του να εκτελέσουν τις εργασίες τους για το συγκεκριμένο έργο βάσει της παρούσας συμφωνίας. Η χορήγηση άδειας χρήσης δικαιωμάτων διανοητικής ιδιοκτησίας βάσει της παρούσας παραγράφου διέπεται από τις εφαρμοστέες νομοθετικές και κανονιστικές διατάξεις καθενός από τα μέρη και από τους όρους που συμφωνούνται μεταξύ των μερών ή των υπηρεσιών τους πριν από την έναρξη του έργου.

                     3.

                     Οι ακόλουθοι κανόνες εφαρμόζονται στα δικαιώματα δημιουργού και τα συγγενικά δικαιώματα των μερών ή των υπηρεσιών τους:

                                 α)

                                 όταν ένα μέρος ή οι υπηρεσίες του δημοσιεύουν —σε επιστημονικά περιοδικά, άρθρα, εκθέσεις, βιβλία, βιντεοεγγραφές και συσκευές ψηφιακής αποθήκευσης— επιστημονικά και τεχνικά δεδομένα, πληροφορίες ή αποτελέσματα, τα οποία είναι προϊόντα δραστηριοτήτων άμεσης συνεργασίας, το μέρος αυτό καταβάλλει κάθε δυνατή προσπάθεια, ώστε να παραχωρούνται ατελώς στο άλλο μέρος μη αποκλειστικές και αμετάκλητες άδειες μετάφρασης, αναπαραγωγής, προσαρμογής, μετάδοσης και δημόσιας διανομής των εν λόγω εργασιών σε όλες τις χώρες όπου παρέχεται προστασία των δικαιωμάτων δημιουργού·

                                 β)

                                 σε όλα τα προοριζόμενα για δημόσια διανομή αντίτυπα έργου του οποίου προστατεύονται τα δικαιώματα δημιουργού σύμφωνα με τις διατάξεις του στοιχείου α), πρέπει να αναγράφονται τα ονοματεπώνυμα των δημιουργών του έργου, εκτός εκείνων που αρνούνται ρητώς να κατονομασθούν. Τα αντίτυπα φέρουν επίσης ευδιάκριτη μνεία της συμβολής των μερών στο πλαίσιο της συνεργασίας τους.

               II.   Ακοινολόγητες πληροφορίες στο πλαίσιο δραστηριοτήτων άμεσης συνεργασίας

         Οι ακόλουθοι κανόνες εφαρμόζονται στις ακοινολόγητες πληροφορίες των μερών ή των υπηρεσιών τους:

                     1.

                     Όταν γνωστοποιεί στο άλλο μέρος ή τις υπηρεσίες του πληροφορίες αναγκαίες για τη διεξαγωγή δραστηριοτήτων άμεσης συνεργασίας, έκαστο μέρος επισημαίνει τις πληροφορίες που επιθυμεί να παραμείνουν ακοινολόγητες.

                     2.

                     Το μέρος ή οι υπηρεσίες του που λαμβάνουν ακοινολόγητες πληροφορίες μπορούν, υπό ιδία ευθύνη, να γνωστοποιήσουν αυτές τις ακοινολόγητες πληροφορίες στις υπηρεσίες του ή σε πρόσωπα που εργάζονται σε αυτές ή απασχολούνται από αυτές, εάν αυτό είναι αναγκαίο για να μπορέσουν οι εν λόγω υπηρεσίες ή τα πρόσωπα να εκτελέσουν τις εργασίες τους για το συγκεκριμένο έργο βάσει της παρούσας συμφωνίας.

                     3.

                     Με την προηγούμενη έγγραφη συναίνεση του μέρους ή των υπηρεσιών του που παρέχουν τις ακοινολόγητες πληροφορίες, το άλλο μέρος ή οι υπηρεσίες του μπορούν να διαδίδουν αυτές τις ακοινολόγητες πληροφορίες ευρύτερα από όσο κατά τα άλλα προβλέπεται στην ανωτέρω παράγραφο 2. Τα μέρη ή οι υπηρεσίες τους συνεργάζονται για τον καθορισμό των διαδικασιών υποβολής αίτησης και λήψης της προηγούμενης έγγραφης συναίνεσης για την εν λόγω ευρύτερη διάδοση και έκαστο μέρος παρέχει τη συναίνεση αυτή στον βαθμό που το επιτρέπουν οι οικείες νομοθετικές και κανονιστικές διατάξεις.

                     4.

                     Οι πληροφορίες που αποκτώνται μέσω σεμιναρίων, άλλων συνεδριάσεων, απόσπασης προσωπικού και χρήσης εγκαταστάσεων δυνάμει της παρούσας συμφωνίας, παραμένουν εμπιστευτικές, εφόσον ο αποδέκτης αυτών των ακοινολόγητων ή άλλων εμπιστευτικών ή προνομιακών πληροφοριών έχει λάβει γνώση του εμπιστευτικού χαρακτήρα των γνωστοποιούμενων πληροφοριών κατά τον χρόνο γνωστοποίησής τους, σύμφωνα με την ανωτέρω παράγραφο 1, και ο χειρισμός τους γίνεται όπως αναφέρεται στις ανωτέρω παραγράφους 2 και 3.

                     5.

                     Εάν ένα εκ των μερών διαπιστώσει ότι αδυνατεί ή ότι λογικώς θα είναι αδύνατο να τηρήσει τους περιορισμούς και τους όρους διάδοσης που καθορίζονται στις ανωτέρω παραγράφους 2, 3 και 4, ενημερώνει αμέσως το άλλο μέρος. Τα μέρη διαβουλεύονται στη συνέχεια προκειμένου να καθορίσουν την ενδεδειγμένη πορεία δράσης.

               III.   Δικαιώματα διανοητικής ιδιοκτησίας προσώπων στο πλαίσιο δραστηριοτήτων έμμεσης συνεργασίας

         Κάθε μέρος εξασφαλίζει ότι τα δικαιώματα διανοητικής ιδιοκτησίας των προσώπων του άλλου μέρους που συμμετέχουν στα προγράμματα και έργα έρευνας και ανάπτυξης που διεξάγει το πρώτο μέρος, οι υπηρεσίες του ή τα επίσημα ιδρύματά του, καθώς και τα συναφή δικαιώματα και υποχρεώσεις που απορρέουν από αυτή τη συμμετοχή, συμφωνούν με τις σχετικές διεθνείς συμβάσεις που δεσμεύουν την κυβέρνηση της Ιαπωνίας και την Κοινότητα ή το σύνολο των κρατών μελών της, συμπεριλαμβανομένων της συμφωνίας για τα δικαιώματα διανοητικής ιδιοκτησίας στον τομέα του εμπορίου του παραρτήματος 1Γ της συμφωνίας του Μαρακές για την ίδρυση του Παγκοσμίου Οργανισμού Εμπορίου, καθώς και της πράξης των Παρισίων, της 24ης Ιουλίου 1971, της σύμβασης της Βέρνης για την προστασία των λογοτεχνικών και καλλιτεχνικών έργων και της πράξης της Στοκχόλμης, της 14ης Ιουλίου 1967, της σύμβασης των Παρισίων για την προστασία της βιομηχανικής ιδιοκτησίας.


title: 2011/604/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2011 , σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης για το οικονομικό έτος 2009#Ψήφισμα του Ευρωπαϊκού Κοινοβουλίου, της 10ης Μαΐου 2011 , με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης για το οικονομικό έτος 2009

text:
               27.9.2011

               EL

               Επίσημη Εφημερίδα της Ευρωπαϊκής Ένωσης

               L 250/224

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2011
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης για το οικονομικό έτος 2009
   (2011/604/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης για το οικονομικό έτος 2009,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών για το οικονομικό έτος 2009, συνοδευόμενη από τις απαντήσεις του Οργανισμού (1),

               —

               έχοντας υπόψη τη σύσταση του Συμβουλίου της 15ης Φεβρουαρίου 2011 (05892/2011 —C7-0052/2011),

               —

               έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΚ) αριθ. 2007/2004 του Συμβουλίου, της 26ης Οκτωβρίου 2004, σχετικά με τη σύσταση ευρωπαϊκού οργανισμού για τη διαχείριση της επιχειρησιακής συνεργασίας στα εξωτερικά σύνορα των κρατών μελών της Ευρωπαϊκής Ένωσης (3), και ιδίως το άρθρο 30,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A7-0145/2011),

               1.

               χορηγεί απαλλαγή στον εκτελεστικό διευθυντή του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης όσον αφορά την εκτέλεση του προϋπολογισμού του Οργανισμού για το οικονομικό έτος 2009·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στον εκτελεστικό διευθυντή του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Jerzy BUZEK

            Ο Γενικός Γραμματέας

         Klaus WELLE

      (1)  ΕΕ C 338 της 14.12.2010, σ. 40.

      (2)  ΕΕ L 248 της 16.9.2002, σ. 1.

      (3)  ΕΕ L 349 της 25.11.2004, σ. 1.

      (4)  ΕΕ L 357 της 31.12.2002, σ. 72.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 10ης Μαΐου 2011
      με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης για το οικονομικό έτος 2009
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης για το οικονομικό έτος 2009,

                  —

                  έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών για το οικονομικό έτος 2009, συνοδευόμενη από τις απαντήσεις του Οργανισμού (1),

                  —

                  έχοντας υπόψη τη σύσταση του Συμβουλίου της 15ης Φεβρουαρίου 2011 (05892/2011 — C7-0052/2011),

                  —

                  έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη τον κανονισμό (ΕΚ) αριθ. 2007/2004 του Συμβουλίου, της 26ης Οκτωβρίου 2004, σχετικά με τη σύσταση ευρωπαϊκού οργανισμού για τη διαχείριση της επιχειρησιακής συνεργασίας στα εξωτερικά σύνορα των κρατών μελών της Ευρωπαϊκής Ένωσης (3), και ιδίως το άρθρο 30,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A7-0145/2011),

                  Α.

                  λαμβάνοντας υπόψη ότι το Ελεγκτικό Συνέδριο αναφέρει πως έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος 2009 είναι αξιόπιστοι και οι υποκείμενες πράξεις νόμιμες και κανονικές,

                  Β.

                  λαμβάνοντας υπόψη ότι στις 5 Μαΐου 2010 το Κοινοβούλιο χορήγησε απαλλαγή στον εκτελεστικό διευθυντή του Ευρωπαϊκού Οργανισμού για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης για την εκτέλεση του προϋπολογισμού του οργανισμού για το οικονομικό έτος 2008 (5), στο δε συνοδευτικό ψήφισμα της απόφασης περί απαλλαγής, το Κοινοβούλιο, μεταξύ άλλων:

                              —

                              εξέφραζε την ανησυχία του διότι το Ελεγκτικό Συνέδριο εντόπισε πλείονες αδυναμίες τις οποίες είχε ήδη επισημάνει στις ετήσιες εκθέσεις του για το 2006 και το 2007, συγκεκριμένα δε όσον αφορά:

                                          i)

                                          το υψηλό ποσοστό μεταφορών πιστώσεων από έτος σε έτος και ακυρώσεων (με 49 %, σχεδόν 69 % και 55 % των διαθέσιμων πιστώσεων για τα έτη 2008, 2007 και 2006 αντιστοίχως να μην έχουν δαπανηθεί)·

                                          ii)

                                          το γεγονός ότι είχαν αναληφθεί νομικές δεσμεύσεις πριν από τις αντίστοιχες αναλήψεις υποχρεώσεων στο πλαίσιο του προϋπολογισμού·

                                          iii)

                                          το γεγονός ότι, σύμφωνα με το Ελεγκτικό Συνέδριο, οι διαδικασίες προσλήψεων αποκλίνουν από τους κανόνες, ειδικότερα όσον αφορά τη διαφάνεια και την απουσία διακρίσεων στις εν λόγω διαδικασίες·

                              —

                              καλούσε τον Οργανισμό να βελτιώσει τη δημοσιονομική του διαχείριση, ιδίως όσον αφορά την αύξηση του προϋπολογισμού του για τα δημοσιονομικά έτη 2007 και 2008,

                  Γ.

                  λαμβάνοντας υπόψη ότι το 2008 ήταν το τέταρτο έτος πλήρους λειτουργίας του Οργανισμού,

                  Δ.

                  λαμβάνοντας υπόψη ότι ο προϋπολογισμός του Οργανισμού για το 2009 ανερχόταν σε 88 800 000 ευρώ, ήτοι παρουσίασε αύξηση σχεδόν 28 % σε σύγκριση με το προηγούμενο έτος,

                  1.

                  σημειώνει με ικανοποίηση ότι κατέστη δυνατόν για το Ελεγκτικό Συνέδριο να λάβει εύλογη διαβεβαίωση ότι οι ετήσιοι λογαριασμοί του Οργανισμού για το οικονομικό έτος 2009 είναι από κάθε ουσιώδη πλευρά αξιόπιστοι και ότι οι υποκείμενες πράξεις στο σύνολό τους είναι νόμιμες και κανονικές·

         Σημαντική αύξηση του προϋπολογισμού

                  2.

                  σημειώνει ότι ο προϋπολογισμός του Οργανισμού έχει αυξηθεί σημαντικά τα τελευταία τέσσερα έτη· σημειώνει ότι για το οικονομικό έτος 2009 ο προϋπολογισμός έχει υπερτριπλασιαστεί σε σύγκριση με το 2006 (19 200 000 ευρώ)·

         Επιδόσεις

                  3.

                  εκφράζει την ικανοποίησή του διότι τον Ιούνιο 2009 το διοικητικό συμβούλιο του Οργανισμού ενέκρινε πολυετές πρόγραμμα για την περίοδο 2010-2013 παρά το ότι αυτό δεν προβλέπεται από τον βασικό κανονισμό του· τονίζει τη σημασία αυτού του πολυετούς προγράμματος για να μπορεί ο Οργανισμός να προγραμματίζει καλύτερα τις δραστηριότητές του και να προβαίνει σε αποτελεσματικότερη αποτίμηση του κινδύνου σε αυτές· καλεί εντούτοις τον Οργανισμό να συνδέσει χωρίς χρονοτριβή το πρόγραμμα εργασίας του με τις δημοσιονομικές προβλέψεις του·

                  4.

                  καλεί τον Οργανισμό να παραθέτει στον πίνακα που θα επισυνάψει στην προσεχή έκθεση του Ελεγκτικού Συνεδρίου συγκριτικά στοιχεία για τις δραστηριότητες που πραγματοποιήθηκαν κατά το εξεταζόμενο οικονομικό έτος και εκείνες του προηγούμενου οικονομικού έτους, ώστε η αρμόδια για την απαλλαγή αρχή να μπορεί να αξιολογήσει καλύτερα τις επιδόσεις του Οργανισμού από το ένα έτος στο άλλο·

                  5.

                  εκφράζει την ικανοποίησή του για την πρωτοβουλία του Οργανισμού να καθιερώσει στη διάρκεια του 2009 το λεγόμενο σύστημα διαχείρισης των επιδόσεων του Frontex, του οποίου σκοπός είναι η καλύτερη ενημέρωση του διοικητικού συμβουλίου του Οργανισμού μέσω της παροχής στοιχείων σχετικά με τον αντίκτυπο των επιχειρήσεών του· σημειώνει ότι επιδίωξη του νέου συστήματος είναι να προαγάγει μια μεθοδολογία υποβολής εκθέσεων περισσότερο προσανατολισμένη στα αποτελέσματα που θα συμπληρώνει τους δείκτες συσχετισμού πόρων και αποτελεσμάτων· καλεί πάντως τον Οργανισμό να παράσχει πληροφορίες σχετικά με τον αντίκτυπο των επιχειρήσεών του και να ενημερώνει σχετικά την αρμόδια για την απαλλαγή αρχή·

                  6.

                  σημειώνει ότι η απαλλαγή για την εκτέλεση του προϋπολογισμού του Οργανισμού πρέπει να βασίζεται περισσότερο στις επιδόσεις του καθ’ όλη τη διάρκεια του έτους·

         Συνεργασία με τα κράτη μέλη

                  7.

                  καλεί τον Οργανισμό να βελτιώσει τη δημοσιονομική του διαχείριση όσον αφορά την επιστροφή δαπανών στις οποίες έχουν προβεί τα κράτη μέλη μέσω του από κοινού με αυτά προσδιορισμού των αιτίων του προβλήματος ώστε να εφαρμοστούν από κοινού οι κατάλληλες λύσεις·

         Μεταφορές από έτος σε έτος και ακυρώσεις πιστώσεων

                  8.

                  εκφράζει την ανησυχία του διότι το Ελεγκτικό Συνέδριο κάνει λόγο για μεταφορές πιστώσεων από έτος σε έτος οι οποίες έχουν ήδη αναφερθεί στις ετήσιες εκθέσεις του για τα έτη 2006, 2007 και 2008· εκφράζει τη λύπη του συγκεκριμένα για το υψηλό επίπεδο των μεταφορών από έτος σε έτος και ακυρώσεων που καταγράφονται από το 2006 και μετέπειτα·

                  9.

                  παροτρύνει συνεπώς τον Οργανισμό να βελτιώσει το επίπεδο απορρόφησης των πιστώσεων μέσω της θέσπισης κατάλληλων οδηγιών και διαδικασιών ανάλυσης των εν δυνάμει μεταφορών από έτος σε έτος για να μειώσει στο ελάχιστο τις μεταφερόμενες πιστώσεις· εκτιμά ότι είναι επίσης απαραίτητο να βελτιώσει ο Οργανισμός τον προγραμματισμό και την παρακολούθηση των δραστηριοτήτων·

                  10.

                  εκφράζει επίσης τον προβληματισμό του για το ότι ο Οργανισμός αναγκάσθηκε να προβεί σε ακύρωση πιστώσεων (13 900 000 ευρώ για το 2009 και 13 000 000 ευρώ για το 2008)·

                  11.

                  σημειώνει ότι το Ελεγκτικό Συνέδριο κατέγραψε 28 μεταφορές δημοσιονομικών πόρων που οφείλονται στο ότι οι διαδικασίες κατάρτισης του προϋπολογισμού δεν ήταν αρκετά αυστηρές· παρατηρεί επίσης ότι έως το τέλος του οικονομικού έτους 2009 έξι από τα 39 κονδύλια του τίτλου II — Διοικητικές δαπάνες δεν είχαν χρησιμοποιηθεί και ότι το 35 % των αντίστοιχων πιστώσεων ακυρώθηκαν·

                  12.

                  επισημαίνει ότι υψηλό επίπεδο μεταφορών από έτος σε έτος και ακυρώσεων είναι ενδεικτικό της αδυναμίας του Οργανισμού να διαχειριστεί μία τόσο μεγάλη αύξηση του προϋπολογισμού του· διερωτάται εάν δεν θα αποτελούσε ένδειξη μεγαλύτερης υπευθυνότητας των αρμόδιων για τον προϋπολογισμό αρχών η τήρηση προσεκτικότερης στάσης στο μέλλον κατά τη λήψη αποφάσεων για αυξήσεις των πόρων του Οργανισμού δεδομένου του χρόνου που απαιτείται για την υλοποίηση των νέων δραστηριοτήτων· καλεί τον Οργανισμό συνεπώς να του παράσχει πληρέστερες λεπτομέρειες για τη σκοπιμότητα των μελλοντικών αναλήψεων υποχρεώσεων·

                  13.

                  εκφράζει εντούτοις την ικανοποίησή του όσον αφορά την πρωτοβουλία του Οργανισμού να αναπτύξει περαιτέρω το σύστημα προγραμματισμού και παρακολούθησης των συμβατικά προβλεπόμενων προθεσμιών που ορίζονται σε επιχορηγήσεις· σημειώνει εξάλλου ότι από το 2009 ο Οργανισμός εφαρμόζει διαδικασία αξιολόγησης και διαχείρισης κινδύνων των δραστηριοτήτων του·

         Διαχείριση επιχορηγήσεων

                  14.

                  παρατηρεί ότι για δεύτερο συνεχές έτος το Ελεγκτικό Συνέδριο αναφέρει ότι ο Οργανισμός κατέβαλε ποσά βάσει μονομερών αποφάσεων επιχορήγησης που υπέγραψε ο Οργανισμός, ενώ οι ισχύουσες διατάξεις δεν προβλέπουν αυτού του είδους πράξεις· σημειώνει ότι το ποσό που καταβλήθηκε το 2009 υπερέβη τα 28 000 000 ευρώ και ότι το 2008 ανήρχετο σε 17 000 000 ευρώ· εκφράζει εντούτοις την ικανοποίησή του για την πρωτοβουλία του Οργανισμού, που ελήφθη σε ανταπόκριση στη σχετική παρατήρηση του Ελεγκτικού Συνεδρίου, να συνάψει συμφωνίες-πλαίσιο εταιρικής σχέσης με τις συνοριακές αρχές των κρατών μελών·

                  15.

                  καλεί τον Οργανισμό να βελτιώσει τον τρόπο διαχείρισης των επιχορηγήσεών του με το:

                              —

                              να προβαίνει σε επιτόπιους ελέγχους των δικαιούχων των επιχορηγήσεων,

                              —

                              να προκρίνει τυποποιημένες κλίμακες κόστους ανά μονάδα και ανά κατηγορία αντί των επιχορηγήσεων που βασίζονται στην επιστροφή των επιλέξιμων δαπανών·

                              —

                              να περιγράφει σαφώς, να γνωστοποιεί και να παρακολουθεί τις συμβατικές ευθύνες των εμπλεκόμενων φορέων·

                              —

                              να παρέχει επιχειρησιακό σχέδιο που έχει συμφωνηθεί από όλους τους εμπλεκόμενους φορείς·

         Ακρίβεια του επιχειρησιακού προϋπολογισμού

                  16.

                  παρατηρεί με ανησυχία ότι το Ελεγκτικό Συνέδριο ανέφερε υπερεκτίμηση κατά 27 % για τις προχρηματοδοτήσεις προς τις συνοριακές αρχές στις 8 περιπτώσεις που ελέγχθηκαν λογιστικά· σημειώνει επίσης ότι για τις δραστηριότητες που περατώθηκαν το 2009, χρειάστηκε να εκδοθούν περισσότερα από 40 εντάλματα είσπραξης για την ανάκτηση υπέρμετρων προπληρωμών που είχαν πραγματοποιηθεί·

         Ανθρώπινοι πόροι

                  17.

                  εκφράζει την ικανοποίησή του για την πρωτοβουλία του Οργανισμού να λάβει μέτρα για να βελτιώσει το αδιάβλητο και τη διαφάνεια των διαδικασιών πρόσληψης που χρησιμοποιεί, σύμφωνα με τις συστάσεις του Κοινοβουλίου· σημειώνει μάλιστα το ότι ο Οργανισμός ενέκρινε κανόνες εφαρμογής και εσωτερικές κατευθυντήριες γραμμές για τα μέλη των επιτροπών επιλογής· συγχαίρει ιδίως τον Οργανισμό για την έγκριση πολιτικής προσλήψεων τον Νοέμβριο του 2010 όπου προβλέπονται, συγκεκριμένα, τα εξής: τήρηση προθεσμίας για τον διορισμό των μελών της επιτροπής επιλογής, προηγούμενη προετοιμασία των ερωτήσεων της προφορικής εξέτασης και της ύλης των γραπτών δοκιμασιών, ανώνυμη αξιολόγηση των γραπτών δοκιμασιών· προετοιμασία προτύπων απαντήσεων για τις ερωτήσεις των συνεντεύξεων και των γραπτών δοκιμασιών, εκπόνηση πρακτικών για κάθε απόφαση πρόσληψης, ανάπτυξη ηλεκτρονικού μέσου διαδικασίας προσλήψεων το οποίο θα αρχίσει να εφαρμόζεται εντός του 2011 για τη διευκόλυνση της διαδικασίας πρόσληψης και επιλογής·

         Εσωτερικός λογιστικός έλεγχος

                  18.

                  αναγνωρίζει ότι η Υπηρεσία Εσωτερικού Ελέγχου (ΥΕΕ) πραγματοποίησε το 2009 έλεγχο της διαχείρισης επιχορηγήσεων με σκοπό να αξιολογήσει τον ετήσιο προγραμματισμό των επιχορηγήσεων, τη νομοθετική βάση που χρησιμοποιήθηκε, την υλοποίηση των επιχορηγήσεων και την παρακολούθηση και υποβολή εκθέσεων·

                  19.

                  αναγνωρίζει ότι, εκ των 19 συστάσεων στις οποίες προέβη η ΥΕΕ εν συνεχεία των αρχικών συστάσεων, έξι έχουν υλοποιηθεί επαρκώς και αποτελεσματικά, δέκα βρίσκονται εν εξελίξει και τρεις έχουν ολοκληρωθεί αλλά δεν έχουν ακόμα επαληθευθεί από την ΥΕΕ· καλεί εντούτοις τον διευθυντή του Οργανισμού να ενημερώσει την αρμόδια για την απαλλαγή αρχή σχετικά με το περιεχόμενο εκείνων των συστάσεων που θεωρούνται «πολύ σημαντικές» από την ΥΕΕ και σχετικά με τις ενέργειες που πραγματοποιήθηκαν στο θέμα αυτό·

                  20.

                  παραπέμπει, όσον αφορά τις περαιτέρω παρατηρήσεις οριζόντιου χαρακτήρα που συνοδεύουν την απόφασή του περί απαλλαγής, στο ψήφισμά του της 10ης Μαΐου 2011 (6) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 338 της 14.12.2010, σ. 40.

         (2)  ΕΕ L 248 της 16.9.2002, σ. 1.

         (3)  ΕΕ L 349 της 25.11.2004, σ. 1.

         (4)  ΕΕ L 357 της 31.12.2002, σ. 72.

         (5)  ΕΕ L 252 της 25.9.2010, σ. 211.

         (6)  Κείμενα που εγκρίθηκαν, P7_TA(2011)0163 (βλέπε σελίδα 269 της παρούσας Επίσημης Εφημερίδας).


title: 2013/594/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Αρχής Κινητών Αξιών και Αγορών για το οικονομικό έτος 2011#Ψήφισμα του Ευρωπαϊκού Κοινοβουλίου, της 17ης Απριλίου 2013 , με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Αρχής Κινητών Αξιών και Αγορών για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/282

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 17ης Απριλίου 2013
   σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Αρχής Κινητών Αξιών και Αγορών για το οικονομικό έτος 2011
   (2013/594/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της Ευρωπαϊκής Αρχής Κινητών Αξιών και Αγορών για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της Ευρωπαϊκής Αρχής Κινητών Αξιών και Αγορών για το οικονομικό έτος 2011, που συνοδεύεται από τις απαντήσεις της Αρχής (1),

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 — C7-0041/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και συγκεκριμένα το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και συγκεκριμένα το άρθρο 208,

               —

               έχοντας υπόψη τον κανονισμό (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (4), και συγκεκριμένα το άρθρο 64,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και συγκεκριμένα το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Οικονομικής και Νομισματικής Πολιτικής (A7-0115/2013),

               1.

               χορηγεί απαλλαγή στον εκτελεστικό διευθυντή της Ευρωπαϊκής Αρχής Κινητών Αξιών και Αγορών όσον αφορά την εκτέλεση του προϋπολογισμού της Αρχής για το οικονομικό έτος 2011·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον Πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στον εκτελεστικό διευθυντή της Ευρωπαϊκής Αρχής Κινητών Αξιών και Αγορών, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 388 της 15.12.2012, σ. 157.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 331 της 15.12.2010, σ. 84.

      (5)  ΕΕ L 357 της 31.12.2002, σ. 72.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 17ης Απριλίου 2013
      με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Αρχής Κινητών Αξιών και Αγορών για το οικονομικό έτος 2011
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς της Ευρωπαϊκής Αρχής Κινητών Αξιών και Αγορών για το οικονομικό έτος 2011,

                  —

                  έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της Ευρωπαϊκής Αρχής Κινητών Αξιών και Αγορών για το οικονομικό έτος 2011, που συνοδεύεται από τις απαντήσεις της Αρχής (1),

                  —

                  έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

                  —

                  έχοντας υπόψη τον κανονισμό (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (4), και ιδίως το άρθρο 64,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Οικονομικής και Νομισματικής Πολιτικής (A7-0115/2013),

                  A.

                  λαμβάνοντας υπόψη ότι το Ελεγκτικό Συνέδριο αναφέρει πως απεκόμισε εύλογη βεβαιότητα ότι οι ετήσιοι λογαριασμοί της Ευρωπαϊκής Αρχής Κινητών Αξιών και Αγορών (της «Αρχής») για το οικονομικό έτος 2011 είναι αξιόπιστοι και οι υποκείμενες πράξεις νόμιμες και κανονικές,

                  B.

                  λαμβάνοντας υπόψη ότι η Αρχή, ένας νεοσύστατος οργανισμός με έδρα το Παρίσι, ιδρύθηκε με τον κανονισμό (ΕΕ) αριθ. 1095/2010 και άρχισε να λειτουργεί επίσημα την 1η Ιανουαρίου 2011 ως ανεξάρτητη αρχή,

                  Γ.

                  λαμβάνοντας υπόψη ότι η Αρχή θα πρέπει να θεωρείται από νομική άποψη μετεξέλιξη της προκατόχου της, της Ευρωπαϊκής Επιτροπής Ρυθμιστικών Αρχών των Αγορών Κινητών Αξιών (CESR), ενός γαλλικού φορέα, και ότι, κατά συνέπεια, πέρα από τη νέα της εντολή έχει αναλάβει και όλα τα υπάρχοντα και τρέχοντα καθήκοντα και ευθύνες της CESR (όλα τα στοιχεία ενεργητικού και παθητικού και όλες οι τρέχουσες επιχειρήσεις της CESR μεταφέρθηκαν αυτόματα στη νεοσύστατη Αρχή),

                  Δ.

                  λαμβάνοντας υπόψη ότι η Αρχή αποτελεί αναπόσπαστο τμήμα του Ευρωπαϊκού Συστήματος Χρηματοπιστωτικής Εποπτείας και συνεργάζεται στενά με τις άλλες σχετικές αρχές, την Ευρωπαϊκή Αρχή Τραπεζών και την Ευρωπαϊκή Αρχή Ασφαλίσεων και Επαγγελματικών Συντάξεων, στο πλαίσιο μεικτής επιτροπής, και με το Ευρωπαϊκό Συμβούλιο Συστημικού Κινδύνου,

                  E.

                  λαμβάνοντας υπόψη ότι ο συνολικός προϋπολογισμός της Αρχής για το 2011 ανήλθε σε 16 964 913,92 EUR,

                  ΣΤ.

                  λαμβάνοντας υπόψη ότι, σύμφωνα με τον ιδρυτικό της κανονισμό (6), το 60 % του προϋπολογισμού του 2011 χρηματοδοτήθηκε από συνεισφορές των κρατών μελών και των κρατών της Ευρωπαϊκής Ζώνης Ελεύθερων Συναλλαγών (ΕΖΕΣ), ενώ το 40 % χρηματοδοτήθηκε από τον προϋπολογισμό της Ένωσης,

                  Ζ.

                  λαμβάνοντας υπόψη ότι, στο τέλος του 2011, ο προϋπολογισμός της Αρχής παρουσίασε πλεόνασμα 4 457 244,82 EUR (7), μετά την αφαίρεση των συναλλαγματικών διαφορών, ύψους 4 645,56 EUR, που εγγράφηκαν στους λογαριασμούς ως υποχρέωση έναντι της Επιτροπής,

         Δημοσιονομική και χρηματοοικονομική διαχείριση

                  1.

                  διαπιστώνει με βάση τους ετήσιους λογαριασμούς ότι η αρχική συνεισφορά της Ένωσης στον προϋπολογισμό της Αρχής ήταν 6 784 000 EUR για το 2011· επισημαίνει ότι το έτος αυτό ήταν το πρώτο έτος δραστηριότητας της Αρχής·

                  2.

                  διαπιστώνει με βάση τους ετήσιους λογαριασμούς ότι ο συνολικός προϋπολογισμός της Αρχής για το 2011 ανήλθε σε 16 964 913,92 EUR (συμπεριλαμβανομένων 9 857 457,23 EUR από τα κράτη μέλη, 257 288,76 EUR από συνεισφορά παρατηρητών, και 66 167,93 EUR από «άλλα έσοδα»)·

                  3.

                  ζητεί από την Επιτροπή να εξετάσει όλες τις δυνατότητες για μια νέα μακροπρόθεσμη και βιώσιμη χρηματοδότηση της Αρχής, με την οποία να εξασφαλίζεται η ανεξαρτησία της στο πλαίσιο της επόμενης επανεξέτασης των ρυθμίσεων για το έργο και τη χρηματοδότηση των οργανισμών από την Επιτροπή, η οποία θα υποβληθεί έως τις 2 Ιανουαρίου 2014 το αργότερο·

                  4.

                  καλεί την Επιτροπή να αξιολογήσει τη δυνατότητα υποβολής πρότασης, η οποία θα εξασφαλίσει πλήρη χρηματοδότηση των προϋπολογισμών των τριών Ευρωπαϊκών Εποπτικών Αρχών από τον προϋπολογισμό της Ένωσης·

                  5.

                  επισημαίνει με ανησυχία ότι οι εφαρμοστέες διατάξεις του δημοσιονομικού κανονισμού δεν είναι πλήρως προσαρμοσμένες στο καθεστώς χρηματοδότησης της Αρχής, δεδομένου ότι το 60 % του προϋπολογισμού της χρηματοδοτείται από συνεισφορές των κρατών μελών και κρατών της ΕΖΕΣ· πιστεύει ότι το εν λόγω θέμα πρέπει να εξετασθεί το αργότερο κατά την προσεχή αναθεώρηση του δημοσιονομικού κανονισμού σε σχέση με τους οργανισμούς, και ζητεί από την Επιτροπή να αξιολογήσει την κατάσταση αυτή και να υποβάλει σχετική έκθεση στην αρμόδια για την απαλλαγή αρχή·

                  6.

                  επισημαίνει, με βάση τους ετήσιους λογαριασμούς της Αρχής, ότι το 2011 ήταν το έτος ίδρυσης και περαιτέρω επέκτασής της·

                  7.

                  υπογραμμίζει ότι είναι σημαντικό να υπάρχει αντιστοιχία μεταξύ του διατιθέμενου προϋπολογισμού και των διαθέσιμων θέσεων, αφενός, και των καθηκόντων που ανατίθενται στην Αρχή, αφετέρου, δεδομένου ότι η αναντιστοιχία τους θα διατάραζε την ισορροπία της στελέχωσης όσον αφορά την πρόσληψη του προσωπικού της Αρχής, αφενός, και τη συμμετοχή εθνικών εμπειρογνωμόνων, αφετέρου· εκφράζει ανησυχία για το γεγονός ότι η Επιτροπή τροποποίησε το οργανόγραμμα που είχε προτείνει η Αρχή, χωρίς να αναφέρει ρητά το γεγονός αυτό· καλεί την Επιτροπή να επιδείξει πλήρη διαφάνεια σχετικά με το θέμα αυτό καθώς και σε άλλα θέματα·

                  8.

                  επισημαίνει τους προβληματισμούς που εκφράστηκαν στα προκαταρκτικά συμπεράσματα της αξιολόγησης του οικονομικού τομέα του ΔΝΤ σχετικά με την Ένωση που διενεργήθηκε τον Δεκέμβριο του 2012, όπου συνιστάται η αύξηση των πόρων και των εξουσιών των ευρωπαϊκών εποπτικών αρχών προκειμένου να τους δοθεί η δυνατότητα να εκτελέσουν με επιτυχία τις εντολές τους, με παράλληλη αύξηση της επιχειρησιακής ανεξαρτησίας τους·

                  9.

                  διαπιστώνει, από τους ετήσιους λογαριασμούς, ότι κατά την καταστατική συνεδρίαση της Αρχής, στις 11 Ιανουαρίου 2011, το διοικητικό συμβούλιο υιοθέτησε και ενέκρινε τους βασικούς δημοσιονομικούς κανόνες και τον δημοσιονομικό κανονισμό της Αρχής, προκειμένου η τελευταία να μπορεί να ασκεί τις εξουσίες της ως ευρωπαϊκή αρχή·

         Μετεξέλιξη της CESR

                  10.

                  διαπιστώνει με βάση τους ετήσιους λογαριασμούς ότι η πολιτική απόφαση για τη μετεξέλιξη της CESR στην Αρχή, τον Ιανουάριο του 2011, λήφθηκε τον Σεπτέμβριο του 2010, και ότι συνεπώς ο διαθέσιμος χρόνος για τη σύσταση της Αρχής ήταν μόνο τέσσερις μήνες, όταν ο απαιτούμενος χρόνος σε παρόμοιες περιπτώσεις εκτιμάται σε δύο έτη·

                  11.

                  επισημαίνει ότι το πρώτο τρίμηνο του 2011 αφιερώθηκε στη μεταβίβαση των στοιχείων ενεργητικού από την CESR στην Αρχή, και στην εφαρμογή και εκμάθηση των κανόνων της Ένωσης για τα οικονομικά κυκλώματα, τις προσλήψεις και τις συμβάσεις· επισημαίνει επίσης ότι το δεύτερο τρίμηνο αφιερώθηκε στη μετακόμιση της Αρχής στα γραφεία της, μετά την υπογραφή νέας σύμβασης μίσθωσης τον Δεκέμβριο του 2010· επισημαίνει ότι στο νέο κτίριο γίνονταν έργα από τον Μάρτιο έως τον Ιούνιο του 2011·

                  12.

                  διαπιστώνει με βάση τους ετήσιους λογαριασμούς ότι κατά το τρίτο και το τέταρτο τρίμηνο, όταν αναθεωρήθηκαν το οργανόγραμμα και οι προσλήψεις της Αρχής, προσλήφθηκαν νέα διοικητικά στελέχη (νέος πρόεδρος τον Απρίλιο του 2011 και νέος εκτελεστικός διευθυντής τον Ιούνιο του 2011) και άρχισαν να αναλαμβάνονται επιχειρήσεις·

                  13.

                  επισημαίνει ότι, σύμφωνα με την Αρχή, τα ανωτέρω θέματα και ο περιορισμένος χρόνος προετοιμασίας για την έναρξη των επιχειρήσεών της εξηγούν την ελλιπή απορρόφηση των πιστώσεων το 2011·

         Λογιστικό σύστημα

                  14.

                  διαπιστώνει με βάση τους ετήσιους λογαριασμούς ότι η τυπική και γενική διάρθρωση του προϋπολογισμού που υιοθέτησε η Αρχή στις αρχές του 2011 χρειάστηκε να προσαρμοστεί με βάση τις πραγματικές της ανάγκες·

                  15.

                  επισημαίνει με βάση τους ετήσιους λογαριασμούς ότι τον Απρίλιο του 2011 η Αρχή υιοθέτησε τη λογιστική σε δεδουλευμένη βάση (ABAC), το λογιστικό σύστημα που χρησιμοποιεί η Επιτροπή για τον προϋπολογισμό· επισημαίνει, περαιτέρω, ότι κατά τη μεταβατική περίοδο, από τον Ιανουάριο έως τον Απρίλιο του 2011, η Αρχή χρησιμοποίησε ένα σύστημα βασισμένο σε λογιστικά φύλλα, και τον Απρίλιο πέρασε στο τελικό σύστημα ABAC/SAP που χρησιμοποιεί η Επιτροπή·

                  16.

                  διαπιστώνει από τους ετήσιους λογαριασμούς ότι η διαχείριση των λογαριασμών του προϋπολογισμού γίνεται με το σύστημα ABAC και οι γενικοί λογαριασμοί τηρούνται με το σύστημα SAP, το οποίο διασυνδέεται άμεσα με το γενικό λογιστικό σύστημα της Επιτροπής· επισημαίνει επίσης ότι οι διάφορες δημοσιονομικές και οικονομικές εκθέσεις εκπονούνται με το εργαλείο ανάλυσης και παρουσίασης δεδομένων Business Objects·

                  17.

                  επισημαίνει ότι η Αρχή αναφέρει πως επικύρωσε το λογιστικό της σύστημα με μια προσέγγιση πλήρους ελέγχου το 2011, και καλεί την Αρχή να διαβιβάσει στην αρμόδια για την απαλλαγή αρχή την έκθεση συνέχειας του 2012 σχετικά με την επικύρωση των λογιστικών συστημάτων, σύμφωνα με τα κριτήρια που καθορίζει η Επιτροπή (ΓΔ Προϋπολογισμού)·

         Εκτέλεση του προϋπολογισμού

                  18.

                  διαπιστώνει με βάση τους ετήσιους λογαριασμούς ότι η Αρχή αναφέρει ποσοστό εκτέλεσης του προϋπολογισμού 75,7 % για τις αναλήψεις υποχρεώσεων και 62,5 % για τις πληρωμές στα τέλη του 2011·

                  19.

                  διαπιστώνει, με βάση τους ετήσιους λογαριασμούς (8), ότι ποσό 1 901 218,61 EUR από τις πιστώσεις ανάληψης υποχρεώσεων μεταφέρθηκε από το 2011 στο 2012, κι από το ποσό αυτό 250 000 EUR ενδέχεται να χρειαστεί να αποδεσμευτούν αργότερα·

                  20.

                  επισημαίνει ότι το ποσοστό εκτέλεσης για τον τίτλο I («Δαπάνες προσωπικού») ήταν 84,95 % και 82,46 % για τον τίτλο II («Διοικητικές δαπάνες»)· επισημαίνει ότι το 2011 ήταν το έτος κατά το οποίο έγινε η μετάβαση από την CESR στην ευρωπαϊκή αρχή, ενώ ήταν και προπαρασκευαστικό έτος για νέες διαδικασίες και αιτήσεις· ζητεί από την Αρχή να ενημερώσει την αρμόδια για την απαλλαγή αρχή σχετικά με τις ενέργειες για τη βελτίωση των ποσοστών, δεδομένου ότι το χαμηλό ποσοστό εκτέλεσης δείχνει ότι υπήρξαν δυσκολίες στον δημοσιονομικό σχεδιασμό και στην εκτέλεση του προϋπολογισμού·

                  21.

                  επισημαίνει ότι η Αρχή βρίσκεται σε φάση αρχικής ανάπτυξης· επισημαίνει ότι ο προϋπολογισμός για μισθούς ήταν, συνεπώς, υψηλότερος από ό,τι χρειαζόταν, δεδομένου ότι δεν ήταν δυνατόν να προσληφθεί όλο το προσωπικό στην αρχή του έτους· επισημαίνει, επίσης ότι η διαθεσιμότητα μικρότερου αριθμού υπαλλήλων από ό,τι είχε εγγραφεί αρχικά στον προϋπολογισμό είχε αντίστοιχες συνέπειες στην εκτέλεση του τίτλου II·

                  22.

                  αναγνωρίζει ότι όλες οι μεταφορές πιστώσεων έγιναν μέσα στον ίδιο τίτλο, εκτός από μια καθαρή μεταφορά 250 000 EUR που έγινε από τον τίτλο I στον τίτλο II, προκειμένου να καλυφθεί το κόστος της ανακαίνισης των νέων γραφείων·

                  23.

                  λαμβάνει υπό σημείωση με βάση τους ετήσιους λογαριασμούς το χαμηλό ποσοστό εκτέλεσης 46,92 % για τις πιστώσεις ανάληψης υποχρεώσεων για τον τίτλο III («επιχειρησιακές δαπάνες»)· επισημαίνει ότι ποσό ύψους περίπου 1 000 000 EUR σε πιστώσεις ανάληψης υποχρεώσεων στον τίτλο III μεταφέρθηκε για να καλυφθούν έργα τεχνολογίας των πληροφοριών (ΤΠ) που συμπεριλαμβάνονταν μεν στο πρόγραμμα εργασίας του 2011, όμως καθυστέρησαν να αρχίσουν λόγω καθυστερήσεων στη νομοθετική διαδικασία· ζητεί από την Αρχή να ενημερώσει την αρμόδια για την απαλλαγή αρχή σχετικά με τις ενέργειες για τη βελτίωση του ποσοστού, δεδομένου ότι το χαμηλό ποσοστό εκτέλεσης δείχνει ότι υπήρξαν δυσκολίες στον δημοσιονομικό σχεδιασμό και στην εκτέλεση του προϋπολογισμού·

                  24.

                  επισημαίνει ότι οι αναλήψεις υποχρεώσεων στις περιπτώσεις που ήταν ιδιαίτερα δύσκολο να κριθούν οι δαπάνες σχετίζονταν με φόρους οφειλόμενους στις γαλλικές αρχές, με αμοιβές ταξιδιωτικών πρακτόρων και με κατάρτιση εποπτών που δεν έγινε απευθείας από την Αρχή·

                  25.

                  αναγνωρίζει ότι η Αρχή έχει λάβει υπόψη την πορεία των δαπανών για το 2011, καθώς και το γεγονός ότι ο προϋπολογισμός του 2012 έχει αναπροσαρμοστεί και ότι για τον προϋπολογισμό του 2013, τόσο για τον τίτλο I όσο και για τον τίτλο II, η Αρχή έχει λάβει υπόψη πώς για μια αρχική περίοδο ανάπτυξης δεν θα έχουν καλυφθεί όλες οι θέσεις του οργανογράμματος στην αρχή του έτους·

                  26.

                  σημειώνει ότι, σύμφωνα με την Αρχή, λόγω τεχνικών δυσκολιών και της καθυστερημένης εφαρμογής του ABAC, οι αντίστοιχες αναλήψεις υποχρεώσεων καταγράφηκαν στους λογαριασμούς μόλις στα τέλη του 2011·

                  27.

                  επισημαίνει ότι το Ελεγκτικό Συνέδριο εντόπισε ορισμένες περιπτώσεις συνολικού ύψους 207 442 EUR, όπου οι πιστώσεις πληρωμών που μεταφέρθηκαν στο 2012 δεν αντιστοιχούν σε αναληφθείσες νομικές υποχρεώσεις· ζητεί από την Αρχή να ενημερώσει την αρμόδια για την απαλλαγή αρχή σχετικά με τις ενέργειες που ανέλαβε για την αντιμετώπιση της αδυναμίας αυτής, δεδομένου ότι οι συγκεκριμένες μεταφορές πιστώσεων ήταν αντικανονικές και θα πρέπει να ακυρωθούν·

                  28.

                  αναγνωρίζει ότι η διαχείριση των πάγιων στοιχείων ενεργητικού της Αρχής έχει βελτιωθεί· επισημαίνει, επίσης, ότι όσον αφορά τα άυλα στοιχεία ενεργητικού, από την 1η Ιανουαρίου 2012 η Αρχή εφαρμόζει καταστάσεις καταγραφής χρόνου για το εσωτερικό προσωπικό που απασχολείται σε έργα πληροφορικής και βελτιώνει τις σχετικές διαδικασίες·

         Συστήματα ελέγχου

                  29.

                  αναγνωρίζει ότι τα πρότυπα εσωτερικού ελέγχου της Αρχής υιοθετήθηκαν το 2012 και ότι το 2012 διορίστηκε επίσης συντονιστής εσωτερικού ελέγχου·

                  30.

                  χαιρετίζει την απόφαση του διοικητικού συμβουλίου, που εγκρίθηκε στις 11 Ιανουαρίου 2011, σχετικά με τους όρους και τις προϋποθέσεις για τις εσωτερικές έρευνες για την πρόληψη της απάτης, της διαφθοράς και της παράνομης δραστηριότητας εις βάρος των συμφερόντων της Ένωσης· τονίζει ότι η απόφαση αυτή ακολουθεί πιστά το πρότυπο απόφασης που επισυνάπτεται στη διοργανική συμφωνία της 25ης Μαΐου 1999 και αντιπροσωπεύει την προσχώρηση της Αρχής στην εν λόγω συμφωνία·

                  31.

                  αναγνωρίζει ότι, αν και η πλειονότητα των κανόνων εφαρμογής της Αρχής έχουν ενσωματωθεί στον κανονισμό υπηρεσιακής κατάστασης του προσωπικού της, ορισμένοι από αυτούς δεν έχουν ακόμη επιβεβαιωθεί ή ολοκληρωθεί·

                  32.

                  επισημαίνει την τρέχουσα κατάσταση πραγμάτων, που είναι η ίδια και για τις τρεις ΕΕΑ:

                              —

                              το 2011 θεσπίστηκαν 14 κανόνες εφαρμογής,

                              —

                              το 2012 εγκρίθηκαν πέντε κανόνες εφαρμογής,

                              —

                              επτά κανόνες εφαρμογής είναι υπό επικύρωση από το Σώμα των Επιτρόπων ή την ΓΔ ΑΠ,

                              —

                              τέσσερις κανόνες εφαρμογής που απαίτησαν τελικά την αναθεώρηση των κανόνων από τις τρεις ΕΕΑ με βάση τα νέα πρότυπα σύμφωνα με τον νέο κανονισμό Υπηρεσιακής Κατάστασης δεν έχουν εγκριθεί από την Επιτροπή·

         Διαδικασίες πρόσληψης

                  33.

                  επισημαίνει ότι η Αρχή έχει προσαρμόσει τις διαδικασίες της για την πρόσληψη προσωπικού σύμφωνα με τις συστάσεις του Ελεγκτικού Συνεδρίου· καλεί τον Οργανισμό να ενημερώσει την αρμόδια για την απαλλαγή αρχή σχετικά με τα μέτρα που έλαβε για να βελτιώσει τις διαδικασίες πρόσληψης· εκτιμά ότι ορισμένες από τις διατάξεις του κανονισμού υπηρεσιακής κατάστασης μπορεί να συνεπάγονται σημαντική διοικητική επιβάρυνση· παροτρύνει, ως εκ τούτου, την Επιτροπή να προβλέψει για τους οργανισμούς μια περιορισμένη δυνατότητα απλούστευσης στο πλαίσιο του άρθρου 110 του κανονισμού υπηρεσιακής κατάστασης·

                  34.

                  διαπιστώνει σύμφωνα με τους ετήσιους λογαριασμούς (9) ότι το 2011 ήταν έτος καθοριστικό για την Αρχή, όσον αφορά τη συγκρότηση και τη διεύρυνση της ομάδας της για τους ανθρώπινους πόρους, προκειμένου να έχει τα μέσα για την επιτέλεση των νέων καθηκόντων και της αποστολής της· επισημαίνει ότι στις 31 Δεκεμβρίου 2012 το προσωπικό της Αρχής απαρτιζόταν από 50 έκτακτους υπαλλήλους, τρεις υπαλλήλους απασχολούμενους με γαλλικές συμβάσεις από τον προηγούμενο οργανισμό, πέντε συμβασιούχους υπαλλήλους, δύο αποσπασμένους εθνικούς εμπειρογνώμονες και δύο ασκούμενους·

                  35.

                  παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 17ης Απριλίου 2013 (10) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 388 της 15.12.2012, σ. 157.

         (2)  ΕΕ L 248 της 16.9.2002, σ. 1.

         (3)  ΕΕ L 298 της 26.10.2012, σ. 1.

         (4)  ΕΕ L 331 της 15.12.2010, σ. 84.

         (5)  ΕΕ L 357 της 31.12.2002, σ. 72.

         (6)  ΕΕ L 331 της 15.12.2010, σ. 12, άρθρο 62 παράγραφος 1.

         (7)  Ετήσιοι λογαριασμοί 2011, σ. 27.

         (8)  Ετήσιοι λογαριασμοί 2011, σ. 42.

         (9)  Ετήσιοι λογαριασμοί για το 2011, σ. 46.

         (10)  Κείμενα που εγκρίθηκαν, P7_TA(2013)0134 (βλέπε σελίδα 374 της παρούσας Επίσημης Εφημερίδας).


title: 2011/600/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2011 , σχετικά με την απαλλαγή όσον αφορά την εκτέλεση του προϋπολογισμού της Eurojust για το οικονομικό έτος 2009#Ψήφισμα του Ευρωπαϊκού Κοινοβουλίου, της 10ης Μαΐου 2011 , που περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του προϋπολογισμού της Eurojust για το οικονομικό έτος 2009

text:
               27.9.2011

               EL

               Επίσημη Εφημερίδα της Ευρωπαϊκής Ένωσης

               L 250/215

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2011
   σχετικά με την απαλλαγή όσον αφορά την εκτέλεση του προϋπολογισμού της Eurojust για το οικονομικό έτος 2009
   (2011/600/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της Eurojust για το οικονομικό έτος 2009,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της Eurojust για το οικονομικό έτος 2009 συνοδευόμενη από τις απαντήσεις της Eurojust (1),

               —

               έχοντας υπόψη τη σύσταση του Συμβουλίου της 15ης Φεβρουαρίου 2011 (05892/2011 — C7-0052/2011),

               —

               έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη την απόφαση 2002/187/ΔΕΥ του Συμβουλίου, της 28ης Φεβρουαρίου 2002, σχετικά με τη σύσταση της Eurojust προκειμένου να ενισχυθεί η καταπολέμηση των σοβαρών μορφών εγκλήματος (3), και ιδίως το άρθρο 36,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A7-0133/2011),

               1.

               χορηγεί απαλλαγή στον διοικητικό διευθυντή της Eurojust όσον αφορά την εκτέλεση του προϋπολογισμού της Eurojust για το οικονομικό έτος 2009·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στον διοικητικό διευθυντή της Eurojust, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Jerzy BUZEK

            Ο Γενικός Γραμματέας

         Klaus WELLE

      (1)  ΕΕ C 338 της 14.12.2010, σ. 144.

      (2)  ΕΕ L 248 της 16.9.2002, σ. 1.

      (3)  ΕΕ L 63 της 6.3.2002, σ. 1.

      (4)  ΕΕ L 357 της 31.12.2002, σ. 72.

      ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
      της 10ης Μαΐου 2011
      που περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του προϋπολογισμού της Eurojust για το οικονομικό έτος 2009
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς της Eurojust για το οικονομικό έτος 2009,

                  —

                  έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της Eurojust για το οικονομικό έτος 2009 συνοδευόμενη από τις απαντήσεις της Eurojust (1),

                  —

                  έχοντας υπόψη τη σύσταση του Συμβουλίου της 15ης Φεβρουαρίου 2011 (05892/2011 — C7-0052/2011),

                  —

                  έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη την απόφαση 2002/187/ΔΕΥ του Συμβουλίου, της 28ης Φεβρουαρίου 2002, σχετικά με τη σύσταση της Eurojust προκειμένου να ενισχυθεί η καταπολέμηση των σοβαρών μορφών εγκλήματος (3), και ιδίως το άρθρο 36,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A7-0133/2011),

                  A.

                  λαμβάνοντας υπόψη ότι το Ελεγκτικό Συνέδριο αναφέρει ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος 2009 είναι αξιόπιστοι και το ότι οι υποκείμενες πράξεις είναι, στο σύνολό τους, νόμιμες και κανονικές,

                  B.

                  λαμβάνοντας υπόψη ότι στις 5 Μαΐου 2010 το Κοινοβούλιο χορήγησε απαλλαγή στον διοικητικό διευθυντή της Eurojust για την εκτέλεση του προϋπολογισμού του Οργανισμού για το οικονομικό έτος 2008 (5) στο δε συνοδευτικό ψήφισμα της απόφασης περί απαλλαγής, μεταξύ άλλων:

                              —

                              εξέφρασε την ικανοποίησή του για τη σύναψη της πρακτικής συμφωνίας για τους μηχανισμούς συνεργασίας μεταξύ Οργανισμού και OLAF στις 24 Σεπτεμβρίου 2008,

                              —

                              επεσήμανε τη διαπίστωση του Ελεγκτικού Συνεδρίου σύμφωνα με την οποία, το 2008, ο Οργανισμός εξακολούθησε να αντιμετωπίζει δυσχέρειες στη μεταφορά πιστώσεων, μολονότι το ποσοστό των πιστώσεων ήταν χαμηλότερο σε σύγκριση με το προηγούμενο οικονομικό έτος (13 % των οριστικών πιστώσεων του προϋπολογισμού έναντι 25 % των πιστώσεων που μεταφέρθηκαν το 2007),

                              —

                              εξέφρασε τη λύπη του διότι το Ελεγκτικό Συνέδριο διαπίστωσε και πάλι αδυναμίες στις διαδικασίες σύναψης συμβάσεων όπως και κατά τα προηγούμενα τρία έτη,

                  Γ.

                  λαμβάνοντας υπόψη ότι η επιδότηση που έλαβε ο Οργανισμός ανήλθε σε 26 400 000 ευρώ για το 2009, ήτοι παρουσίασε αύξηση 6,4 % σε σχέση με το οικονομικό έτος 2008,

         Επιδόσεις

                  1.

                  εκφράζει την ικανοποίησή του για την πρωτοβουλία του Οργανισμού να περιλάβει βασικούς δείκτες επιδόσεων στα σχέδια των μονάδων του για το 2010· ζητεί, ωστόσο, από τον Οργανισμό να ενημερώσει την αρμόδια για την απαλλαγή αρχή σχετικά με τους ανωτέρω βασικούς δείκτες και τη σχέση τους με τους στόχους, τον προϋπολογισμό και το πρόγραμμα εργασιών του Οργανισμού· θεωρεί μάλιστα ότι η σύνδεση των δεικτών με τους στόχους, τον προϋπολογισμό και το πρόγραμμα εργασιών του Οργανισμού θα επιτρέψει στους ενδιαφερομένους να αξιολογήσουν καλύτερα τις επιδόσεις του Οργανισμού·

                  2.

                  εκφράζει την ικανοποίησή του για την πρωτοβουλία του Οργανισμού να υποβάλει, στον πίνακα που επισυνάπτεται στην έκθεση του Ελεγκτικού Συνεδρίου για το 2009, σύγκριση των δραστηριοτήτων που πραγματοποιήθηκαν το 2008 και το 2009, προκειμένου να μπορέσει η αρμόδια για την απαλλαγή αρχή να αξιολογήσει αποτελεσματικότερα την εξέλιξη των επιδόσεών του από το ένα έτος στο άλλο·

         Μεταφορές πιστώσεων από έτος σε έτος

                  3.

                  σημειώνει με ικανοποίηση ότι το Ελεγκτικό Συνέδριο δεν διατυπώνει παρατηρήσεις σχετικά με το επίπεδο των μεταφορών και των ακυρώσεων πιστώσεων για το 2009·

                  4.

                  σημειώνει ότι η απαλλαγή για την εκτέλεση του προϋπολογισμού του Οργανισμού θα πρέπει να βασίζεται περισσότερο στις επιδόσεις του καθ’ όλη τη διάρκεια του έτους·

                  5.

                  ζητεί από τον Οργανισμό να ενημερώσει την αρμόδια για την απαλλαγή αρχή σχετικά με τις ενέργειες στις οποίες προέβη προκειμένου να αποφύγει τις μεταφορές πιστώσεων από έτος σε έτος, οι οποίες αποτελούσαν διαρκές πρόβλημα κατά τις προηγούμενες διαδικασίες απαλλαγής·

         Βελτίωση της διαδικασίας σύναψης συμβάσεων προμηθειών

                  6.

                  συγχαίρει τον Οργανισμό για τη λήψη μέτρων με στόχο την εκτίμηση της αξίας των σχετικών προϊόντων/υπηρεσιών στην αγορά πριν από την κίνηση διαδικασίας προμηθειών· θεωρεί ότι η συγκεκριμένη πρωτοβουλία συνιστά σημαντική πρακτική που πρέπει να υιοθετηθεί κι από τους άλλους οργανισμούς· επιδοκιμάζει, ακόμα, το ετήσιο πρόγραμμα προμηθειών του Οργανισμού για το 2009, το οποίο βοήθησε σημαντικά τις μονάδες και τις υπηρεσίες του Οργανισμού στη διαχείριση των προσκλήσεων για υποβολή προσφορών· θεωρεί ότι τέτοιες πρωτοβουλίες βελτιώνουν την καθοδήγηση και τον έλεγχο του διατάκτη·

         Ανθρώπινοι πόροι

                  7.

                  εκφράζει την ανησυχία του για το γεγονός ότι το Ελεγκτικό Συνέδριο εντόπισε και πάλι ανεπάρκειες στον σχεδιασμό και την εφαρμογή των διαδικασιών πρόσληψης· επισημαίνει ιδιαίτερα ότι το ποσοστό κενών θέσεων (24 %) εξακολουθεί να είναι υπερβολικά υψηλό, αν και μικρότερο σε σύγκριση με το 2008 (26 %) και το 2007 (33 %)· ζητεί στο πλαίσιο αυτό από τον Οργανισμό να καταρτίσει πλήρες σχέδιο δράσης για τις προσλήψεις, προκειμένου να μειωθεί σημαντικά το ποσοστό κενών θέσεων και να ενημερώσει σχετικά την αρμόδια για την απαλλαγή αρχή· εκφράζει, πάντως, την ικανοποίησή του για την πρόθεση του Οργανισμού να μειώσει το ποσοστό κενών θέσεων σε ποσοστό κάτω από 8 % έως το τέλος του 2011·

                  8.

                  συγχαίρει τον Οργανισμό για το γεγονός ότι έως το τέλος του 2009 κατάφερε να μειώσει τον αριθμό των έκτακτων υπαλλήλων που ασκούσαν καθήκοντα μονίμων από 31 σε 10· ζητεί, ωστόσο, από τον Οργανισμό, να μειώσει περαιτέρω τον αριθμό αυτό, σύμφωνα με τη σύσταση της Υπηρεσίας Εσωτερικού Ελέγχου (ΥΕΕ)·

                  9.

                  αναγνωρίζει ότι ο Οργανισμός κίνησε νέα διαδικασία προσλήψεων το 2009, σύμφωνα με την οποία τα μέλη της εξεταστικής επιτροπής θα καλέσουν για προφορική εξέταση μόνο όσους υποψηφίους συγκεντρώσουν βαθμολογία τουλάχιστον 75 % στην προκαταρκτική αξιολόγηση και θα περιλάβει στους καταλόγους επιτυχόντων μόνο όσους υποψηφίους συγκεντρώσουν βαθμολογία τουλάχιστον 75 % στην προφορική εξέταση και τις γραπτές δοκιμασίες·

                  10.

                  εκφράζει την ανησυχία του για τη διαπίστωση του Ελεγκτικού Συνεδρίου ότι τρεις από τις έξι θέσεις μεσαίων διοικητικών στελεχών (προϊστάμενος μονάδας) στη Eurojust πληρώθηκαν σε έκτακτη βάση από υπάλληλους «ασκούντες» καθήκοντα προϊσταμένου· υπογραμμίζει ότι η κατάσταση αυτή μαρτυρεί δυσκολίες στην προσέλκυση και τη διατήρηση κατάλληλου προσωπικού· εκφράζει, πάντως την ικανοποίησή του για το σχέδιο του Οργανισμού να λάβει απόφαση σύμφωνα με την οποία η τελική αξιολόγηση των υποψηφίων θα βασίζεται στον συνδυασμό του βαθμού που δίνεται τη στιγμή της συμπλήρωσης της αίτησης υποψηφιότητας αφενός και των αποτελεσμάτων της προφορικής εξέτασης και των γραπτών δοκιμασιών αφετέρου· θεωρεί ότι η προσέγγιση αυτή συνιστά βελτίωση των διαδικασιών επιλογής του Οργανισμού, δεδομένου ότι λαμβάνει ουσιαστικά υπόψη τα προσόντα κάθε υποψηφίου·

         Εσωτερικός λογιστικός έλεγχος

                  11.

                  αναγνωρίζει ότι από τις 26 συστάσεις που υπέβαλε η ΥΕΕ στις 31 Δεκεμβρίου 2008, μόνον σε 4 δόθηκε συνέχεια (από τις οποίες δύο χαρακτηρίστηκαν «κρίσιμες»)· επισημαίνει, ακόμα, ότι η ΥΕΕ εξέδωσε συμπληρωματική σύσταση τον Δεκέμβριο του 2009 και ότι δεκαπέντε από τις υπόλοιπες 23 συστάσεις έχουν προθεσμία εφαρμογής μεγαλύτερη από δώδεκα μήνες· ζητεί, αντίστοιχα, από τον Οργανισμό να ενημερώσει την αρμόδια για την απαλλαγή αρχή σχετικά με τους λόγους αυτής της καθυστέρησης και να αναλάβει άμεση δράση για τη βελτίωση της διαδικασίας προσλήψεων, τη μείωση του έκτακτου προσωπικού, την αναδιάρθρωση της Μονάδας Ανθρώπινων Πόρων, την ανάπτυξη σχεδίου διαχείρισης ανθρώπινων πόρων, την ενίσχυση της εποπτείας των δραστηριοτήτων στον τομέα των ανθρώπινων πόρων και την επανεξέταση του περιεχομένου του μητρώου εξαιρέσεων·

                  12.

                  εκφράζει την ικανοποίησή του για την πρωτοβουλία του Οργανισμού να διαβιβάσει στην αρμόδια για την απαλλαγή αρχή την ετήσια έκθεση εσωτερικού λογιστικού ελέγχου της ΥΕΕ για τον Οργανισμό· θεωρεί την ενέργεια αυτή ένδειξη διαφάνειας και βέλτιστη πρακτική που πρέπει να ακολουθήσουν και όλοι οι άλλοι σχετικοί οργανισμοί·

                  13.

                  παραπέμπει, όσον αφορά τις περαιτέρω παρατηρήσεις οριζόντιου χαρακτήρα που συνοδεύουν την απόφασή του περί απαλλαγής, στο ψήφισμά του της 10ης Μαΐου 2011 (6) σχετικά με τις επιδόσεις τη δημοσιονομική διαχείριση και τον έλεγχο των οργανισμών.

         (1)  ΕΕ C 338 της 14.12.2010, σ. 144.

         (2)  ΕΕ L 248 της 16.9.2002, σ. 1.

         (3)  ΕΕ L 63 της 6.3.2002, σ. 1.

         (4)  ΕΕ L 357 της 31.12.2002, σ. 72.

         (5)  ΕΕ L 252 της 25.9.2010, σ. 202.

         (6)  Κείμενα που εγκρίθηκαν, P7_TA(2011)0163 (βλέπε σελίδα 269 της παρούσας Επίσημης Εφημερίδας).